**Zlatko Karač**

Barokna arhitektura

Katarina Horvat-Levaj

The Baroque Architecture

Katarina Horvat-Levaj

Naklada Ljevak d.o.o.

Edicija: Povijest umjetnosti u Hrvatskoj

Zagreb, 2015.

Str. 724, ilustr. 580, bilj. 1544, literatura, izvori, kazalo

[27/20 cm, kolor, tvrdi uvez/omot]

Urednica: Nives Tomašević

Recenzenti: Vladimir Marković, Tonko Maroević

Lektura, korektura, kazala: Ivana Majer

Fotografije: Paolo Mofardin

Arh. nacrti: Ivan Tenšek, Ivana Valjato-Vrus, Davor Zuljan

Grafička i likovna oprema: Luka Gusić

Tisak: Printera Grupa d.o.o.

ISBN 978-953-303-858-2

CIP 000914185 [NSK Zagreb]

This book is the 11th edition of the revised series named *Art History in Croatia* published by Ljevak. This outstanding monograph is up to now the most comprehensive synthesis of Baroque architecture in Croatia. The author has systematically researched a complex subject matter adopting a contemporary approach to stylistic and typological analysis of buildings and retaining a critical eye on some earlier partial researches. In the introduction the author defines the phenomenon of the Baroque in both the European and the Croatian context describing the specific features of our local *milieu*, spatial and temporal framework and the historical periods of the new style. The book contains two main typologically different entities: religious and secular architecture. The subject matter is interpreted chronologically (in particular the 17th and the 18th centuries) across different Croatian regions since they were exposed to different lines of foreign Baroque influence: the Venetian and Roman influence on the Adriatic coast and the Austrian influence in the continental part of Croatia.

U kapitalnoj ediciji *Povijest umjetnosti u Hrvatsko*j, koju već nekoliko godina u suradnji s Institutom za povijest umjetnosti [IPU] sukcesivno izdaje 'Naklada Ljevak', kao 11. svezak objavljena je velika monografija o arhitekturi hrvatskoga baroka dr. Katarine Horvat-Levaj, povjesničarke umjetnosti i znanstvene savjetnice u IPU. Ishodišta spomenute biblioteke sežu u rane 1980-e kada je 'Sveučilišna naklada Liber' kao prvu (i, nažalost, jedinu) knjigu u ediciji objavila upravo sintezu naše barokne umjetnosti, koju je tada pripremio tim doajena – Anđela Horvat, Radmila Matejčić i Kruno Prijatelj (1982.). Zadatak je za Katarinu Horvat-Levaj bio to teži jer je trebalo napraviti metodološki i koncepcijski odmak u odnosu na to klasično djelo, odlučiti se za mnoge nove interpretacije (pa i ispravke, gdje je to bilo potrebno) te uvesti suvremene valorizacijske kriterije koji će nadograditi prijašnju pozitivističku inventarizaciju naše barokne baštine.

Nova sinteza baroka dr. Horvat-Levaj već je u temeljnim konturama posve drukčiji tip knjige. Ona se ne bavi sveukupnom umjetnošću hrvatskoga 17. i 18. stoljeća, nego samo arhitekturom, dok slikarstvo i kiparstvo ostavlja drugim stručnjacima. Naime, u 'Ljevakovoj' su ediciji za starija razdoblja oblikovani cjeloviti svesci koji pokrivaju ukupan umjetnički fenomen razdoblja i stila (npr. *Prapovijest, Antika, Renesansa*), a od baroka se zbog opsežnosti građe stilska razdoblja obrađuju u zasebnim svescima za svaku od umjetničkih disciplina.

U uvodnome dijelu autorica definira fenomen baroka u europskom kontekstu, a potom i u Hrvatskoj, određujući naše lokalne posebnosti, prostorni i vremenski okvir te periodizaciju novoga stila. Za razliku od ranije 'Liberove' monografije strukturirane po regionalnom ključu, Horvat-Levaj od svoje prve stranice prostor barokne Hrvatske sagledava kao integralnu cjelinu gdje se simultanom analizom prati razvoj srodnih arhitektonskih tipova i istovremenih utjecaja iz različitih kulturnih zona u našem okruženju, koje su tada bile ishodišta geneze stila (Venecija, Rim, Austrija itd.). U kompoziciji knjige ističu se dvije velike cjeline s tipološkom podjelom građe na sakralnu i profanu arhitekturu, u sklopu tih poglavlja interpretacija je provedena kronološki, posebno za 17. i 18. stoljeće, a tek unutar pojedinog razdoblja promatraju se i osobitosti regionalnih cjelina Hrvatske izloženih posve različitim inozemnim strujanjima (Istra s venecijanskim i habsburškim zonama, Dalmacija vs. Dubrovačka Republika, Vojna krajina i civilna Hrvatska...). Tako složena mreža interpretacija knjigu Katarine Horvat-Levaj pretvara u golemu fresku vremena, slojevite povijesti i prebogatih umjetničkih fenomena.

Iako je fokus monografije na 'čistim' baroknim stoljećima – ranom 17. i visokom 18. – autorica je poveznicu sa 'susjednim' stilskim razdobljima ostvarila mjestimičnim ekskursima k *Übergang* manifestacijama, primjerice manirizma s kraja 16. stoljeća u donjem sloju stila (osobito u Dubrovniku) te kasnoga baroknog klasicizma s početka 19. stoljeća. Tipološke teme unutar velikog poglavlja o sakralnoj arhitekturi sistematizirane su, uz ostalo, i prema oblicima tlocrta (trolisne i četverolisne crkve, *Wandpfeilerkirche* itd.), dok se u bloku o profanoj arhitekturi analiziraju rezidencijalni sklopovi (dvorci, kurije, stancije, utvrđeni ladanjski sklopovi), arhitektura gradskih palača (i stambenih i javnih poput županijskih administrativnih novogradnji). Posebno poglavlje čini tema bastionskih utvrda, kod kojih je i interpretacija renesansnih ishodišta sastavni dio geneze.

Velika je vrijednost knjige u vrsnome odabiru ilustracija – novih autorski snimljenih fotografija, te još više brojnih arhitektonskih snimaka što su za ovu prigodu grafički ujednačene, iako je kod bitnih primjera autorica uvrstila i originalne arhivske nacrte koji nisu samo dokument nego su i grafička umjetnička djela toga doba. Knjiga u *appendixu* sadrži iscrpnu bibliografiju, vrijednu zbog popisa novijih djela koje u knjizi Horvat – Matejčić – Prijatelj ne možemo naći. Od korisnih alata za lakše snalaženje u opsežnoj građi valja istaknuti minuciozno pripremljena kazala osobnih imena te lokaliteta i spomenika. U tome dijelu standardnih priloga, nažalost, nedostaje sažetak na nekome od svjetskih jezika (to je i jedina zamjerka knjizi), koji je tim potrebniji jer je malo vjerojatno da će se djela ovakva opsega i zahtjevnosti ikada moći objaviti u, primjerice, engleskim izdanjima.

Ova je kapitalna monografija dosad najopsežnija autorska sinteza arhitekture baroka na tlu Hrvatske, u kojoj autorica složenu građu interpretira serioznom znanstvenom metodom, suvremenim pristupom stilskoj i tipološkoj analizi građevina te s naglašenim kritičkom diskursom u odnosu na prijašnja parcijalna istraživanja.

Knjiga je objavljena kao 11. svezak obnovljene edicije *Povijest umjetnosti u Hrvatskoj* u izdanju Naklade Ljevak. Ova kapitalna monografija do sada je najopsežnija autorska sinteza arhitekture baroka na tlu Hrvatske koja složenu građu interpretira serioznom znanstvenom metodom, suvremenim pristupom stilskoj i tipološkoj analizi građevina te s kritičkom diskursom u odnosu na ranija parcijalna istaraživanja. U uvodnom dijelu autorica definira fenomen baroka u europskom kontekstu, a potom i u Hrvatskoj, određujući naše lokalne posebnosti, prostorni i vremenski okvir te periodizaciju novog stila. Kompoziciju knjige čine dvije velike cjeline s tipološkom podjelom građe na sakralnu i profanu arhitekturu, a unutar tih poglavlja interpretacija je provedena kronološki, posebno za 17. I 18. st. te prema regionalnim cjelinama Hrvatske izloženim posve različitim inozemnim strujanjima i baroknim utjecajima – Venecije i Rima u jadranskom dijelu, a Austrije u kontinentalnom.